b'\n_START_ARTICLE_\nBandera de Bielor\xc3\xbassia\n_START_SECTION_\nDisseny decoratiu\n_START_PARAGRAPH_\nUn disseny decoratiu, dissenyat el 1917 per Matrona Mark\xc3\xa8vitx, es mostra a la part esquerra de la bandera; anteriorment tamb\xc3\xa9 s\'us\xc3\xa0 en la bandera de 1951. El patr\xc3\xb3 \xc3\xa9s d\'un tipus tradicional que es fa servir molt a Bielor\xc3\xbassia i que \xc3\xa9s derivat de plantes i flors locals; de vegades s\'empra en peces de roba, per\xc3\xb2 sobretot es pot veure en les tradicionals ruixniki, unes tovalloles tradicionals que es fan servir en serveis religiosos, funerals i d\'altres funcions socials. Un exemple del seu \xc3\xbas podria ser un hoste oferint als seus convidats pa i sal servits sobre un ruixnik. En la bandera actual, la decoraci\xc3\xb3 simbolitza el passat cultural i la unitat actual del pa\xc3\xads.\n_START_SECTION_\nBanderes anteriors de l\'era sovi\xc3\xa8tica\n_START_PARAGRAPH_\nAbans de 1951, i a partir de la Revoluci\xc3\xb3, es van usar diverses banderes. La primera de totes era completament vermella, i fou vigent el 1919 durant l\'exist\xc3\xa8ncia de la Rep\xc3\xbablica Socialista Sovi\xc3\xa8tica Lituano-bielorussa. Despr\xc3\xa9s de la formaci\xc3\xb3 de la Rep\xc3\xbablica Socialista Sovi\xc3\xa8tica de Bielor\xc3\xbassia s\'afegiren les sigles \xd0\xa1\xd0\xa1\xd0\xa0\xd0\x91 (SSRB) en or a la part superior esquerra de la bandera; aquest disseny fou establert en la primera constituci\xc3\xb3 del pa\xc3\xads. M\xc3\xa9s tard fou modificada en la Constituci\xc3\xb3 de 1927, en la qual es canviaren les sigles per \xd0\x91\xd0\xa1\xd0\xa1\xd0\xa0 (BSSR), per\xc3\xb2 la resta del disseny romangu\xc3\xa9 igual. L\'ensenya es canvi\xc3\xa0 de nou el 1937, quan s\'afegiren el martell, la fal\xc3\xa7 i l\'estrella roja sobre les lletres; a m\xc3\xa9s, es determin\xc3\xa0 formalment per primer cop la proporci\xc3\xb3 d\'1:2. Aquesta bandera romangu\xc3\xa9 inalterada fins a l\'adopci\xc3\xb3 de la de l\'any 1951.\n_START_SECTION_\nLa bandera blanca-vermella-blanca\n_START_PARAGRAPH_\nEs creu que el disseny de la bandera usada entre 1991 i 1995 fou creat per Klaudzi Duj-Duixeuski abans del 1917 i que fou creat originalment per la Rep\xc3\xbablica Popular Bielorussa (mar\xc3\xa7 a desembre de 1918). El disseny d\'aquest estendard es coneix en bielor\xc3\xbas com \xd0\x91\xd0\xb5\xd0\xbb-\xd1\x87\xd1\x8b\xd1\x80\xd0\xb2\xd0\xbe\xd0\xbd\xd0\xb0-\xd0\xb1\xd0\xb5\xd0\xbb\xd1\x8b \xd1\x81\xd1\x8c\xd1\x86\xd1\x8f\xd0\xb3 (biel-tx\xc3\xadrvona-bieli stsia, "bandera blanca-vermella-blanca"). De fet, el vermell i el blanc han sigut usats tradicionalment en l\'her\xc3\xa0ldica del Gran Ducat de Litu\xc3\xa0nia i de la Confederaci\xc3\xb3 de Pol\xc3\xb2nia i Litu\xc3\xa0nia; els colors es basen els de l\'escut d\'armes (Pahonia) tradicional de les terres bielorusses, amb un cavaller de color blanc sobre un fons vermell._NEWLINE_Hi ha moltes altres teories que expliquen l\'origen de la bandera. Una d\'elles fa al\xc2\xb7lusi\xc3\xb3 al nom del pa\xc3\xads (R\xc3\xbassia blanca). Una altra \xe2\x80\x93l\'explicaci\xc3\xb3 tradicional\xe2\x80\x93 \xc3\xa9s que l\'any 1410, quan les unitats armades de Pol\xc3\xb2nia i del Gran Ducat de Litu\xc3\xa0nia van derrotar els alemanys de l\'Orde Teut\xc3\xb2nic en la Batalla de Grunwald, un bielor\xc3\xbas malferit s\'arranc\xc3\xa0 un embenatge xop de sang i el brand\xc3\xa0 com un estendard de vict\xc3\xb2ria; aquesta hist\xc3\xb2ria \xc3\xa9s similar a l\'explicaci\xc3\xb3 tradicional dels or\xc3\xadgens de la bandera d\'\xc3\x80ustria i la de Let\xc3\xb2nia (ambdues tenen la s\xc3\xa8rie de colors vermell-blanc-vermell)._NEWLINE_Durant la Rep\xc3\xbablica Popular Bielorussa (1918-1919) s\'usaren algunes variacions d\'aquesta bandera. La de colors blanc-vermell-blanc encara la fa servir el govern a l\'exili de la Rep\xc3\xbablica Popular. Durant els anys 1919 a 1925, l\'ensenya de l\'RPB romangu\xc3\xa9 amb els mateixos colors, encara que se li afegiren unes franges negres a la part superior i inferior de la faixa vermella._NEWLINE_Entre 1921 i 1939 la bandera blanca-vermella-blanca fou usada pel moviment nacional bielor\xc3\xbas a Bielor\xc3\xbassia de l\'Oest (part de la Segona Rep\xc3\xbablica Polonesa), tant per organitzacions pol\xc3\xadtiques \xe2\x80\x93com la Uni\xc3\xb3 Bielorussa de Camperols i Treballadors o la Democr\xc3\xa0cia Cristiana Bielorussa\xe2\x80\x93 com per organitzacions apol\xc3\xadtiques \xe2\x80\x93com la Societat Escolar Bielorussa. La bandera tamb\xc3\xa9 fou emprada pel batall\xc3\xb3 especial del pa\xc3\xads a l\'armada de la Rep\xc3\xbablica de Litu\xc3\xa0nia. Despr\xc3\xa9s de la reunificaci\xc3\xb3 de Bielor\xc3\xbassia el 1939, la bandera tamb\xc3\xa9 fou prohibida a Bielor\xc3\xbassia de l\'Oest per l\'administraci\xc3\xb3 sovi\xc3\xa8tica._NEWLINE_L\'any 1941 es permet\xc3\xa9 l\'\xc3\xbas de la bandera per l\'administraci\xc3\xb3 ocupacional nazi; va apar\xc3\xa8ixer en ins\xc3\xadgnies dels voluntaris bielorussos del Heer i les Waffen-SS, i fou usada per la Rada Central Bielorussa, el govern progerm\xc3\xa0nic bielor\xc3\xbas dels anys 1943-1944. Despr\xc3\xa9s de l\'acabament de la Segona Guerra Mundial, la bandera fou utilitzada per la di\xc3\xa0spora bielorussa a l\'oest i per petits grups de resist\xc3\xa8ncia antisovi\xc3\xa8tica a la mateixa Bielor\xc3\xbassia. _NEWLINE_A les darreries de la d\xc3\xa8cada dels 80 la bandera fou feta servir de nou com un s\xc3\xadmbol del nacionalisme rom\xc3\xa0ntic i dels canvis democr\xc3\xa0tics al pa\xc3\xads. Despr\xc3\xa9s d\'una proposta del Front Popular Bielor\xc3\xbas, la bandera esdevingu\xc3\xa9 el s\xc3\xadmbol estatal del pa\xc3\xads despr\xc3\xa9s que guany\xc3\xa9s la independ\xc3\xa8ncia l\'any 1991.\n_START_SECTION_\nAltres banderes relacionades\n_START_PARAGRAPH_\nDes de la introducci\xc3\xb3 de la bandera de 1995 moltes altres banderes adoptades per ag\xc3\xa8ncies o cossos del govern s\'han basat en ella._NEWLINE_L\'estendard presidencial, que porta en \xc3\xbas des del 1997, fou adoptat per un decret anomenat "En relaci\xc3\xb3 a l\'estendard del President de la Rep\xc3\xbablica de Bielor\xc3\xbassia". El seu disseny \xc3\xa9s una c\xc3\xb2pia exacta de la bandera nacional amb l\'addici\xc3\xb3 de l\'escut bielor\xc3\xbas en or i vermell. La seva proporci\xc3\xb3 de 5:6 \xe2\x80\x93\xc3\xa9s gaireb\xc3\xa9 quadrat\xe2\x80\x93 difereix de la de l\'ensenya nacional. Es fa servir en edificis i vehicles per denotar la pres\xc3\xa8ncia del president._NEWLINE_El 2001, el president Lukaixenko va emetre un decret que concedia una bandera a les Forces Armades del pa\xc3\xads. Aquesta bandera, de proporci\xc3\xb3 1:1,7, t\xc3\xa9 el disseny decoratiu nacional estampat a la part esquerra, i a la part frontal mostra l\'escut d\'armes nacional amb les paraules en or \xd0\xa3\xd0\x97\xd0\x91\xd0\xa0\xd0\x9e\xd0\x95\xd0\x9d\xd0\xab\xd0\xaf \xd0\xa1\xd0\x86\xd0\x9b\xd0\xab ("Forces Armades") en forma d\'arc i \xd0\xa0\xd0\xad\xd0\xa1\xd0\x9f\xd0\xa3\xd0\x91\xd0\x9b\xd0\x86\xd0\x9a\xd0\x86 \xd0\x91\xd0\x95\xd0\x9b\xd0\x90\xd0\xa0\xd0\xa3\xd0\xa1\xd0\xac ("de la Rep\xc3\xbablica de Bielor\xc3\xbassia") escrites a sota. Al revers de la bandera, el centre cont\xc3\xa9 el s\xc3\xadmbol de les forces armades, una estrella roja envoltada per una corona de llorer i roure. Sobre el s\xc3\xadmbol hi ha la frase \xd0\x97\xd0\x90 \xd0\x9d\xd0\x90\xd0\xa8\xd0\xa3 \xd0\xa0\xd0\x90\xd0\x94\xd0\x97\xd0\x86\xd0\x9c\xd0\xa3 ("Per la nostra Terra mare"), i a sota es mostra el nom complet de la unitat militar.'